《杂曲歌辞。妾薄命》
唐代·刘元淑

自从离别守空闺，遥闻征战起云梯。夜夜愁君辽海外，

年年弃妾渭桥西。阳春白日照空暖，紫燕衔花向庭满。

彩鸾琴里怨声多，飞鹊镜前妆梳断。谁家夫婿不从征，

应是渔阳别有情。莫道红颜燕地少，家家还似洛阳城。

且逐新人殊未归，还令秋至夜霜飞。北斗星前横度雁，

南楼月下捣寒衣。夜深闻雁肠欲绝，独坐缝衣灯又灭。

暗啼罗帐空自怜，梦度阳关向谁说。每怜容貌宛如神，

如何薄命不胜人。愿君朝夕燕山至，好作明年杨柳春。